盧甥申之自吳門寄顔樂間畫牋
作者：樓鑰
朝代：宋

paragraphs: 年來吳門箋，色澤勝西蜀。
春膏最宜書，葉葉瑩栗玉。
賢甥更好奇，惠我小畫幅。
開緘粲殷紅，展玩光溢目。
巧隨砑光花，傅色濕丹綠。
桃杏春共嫵，蘭桂秋始肅。
趙昌工折枝，露華清可掬。
妙手真似之，臧去不忍觸。
苟非歐虞輩，誰敢當簡牘。
又聞樂間君，古篆頗絕俗。
併求數紙書，寄我慰幽獨。